Jesus chii iteu uchischinuhamuwaakanh,
“Niya eukw chihchiwe shuuminaahtikw ekw Nuuhtaawii chihchiwe kaa nihtaauchihchet.
Misiwe watihkunh niya e ihtaayaan kaa ihtakuhkwaauh ekaa kaa miinisuuhkwaau nuuhtaawii manisham.
Ekw aniyuuh watihkunh kaa miinisuuhkwaau misiwe waweshtuutam etituu chechii miinisuuniyikwaau.
Chiyawaau maak shaash chichii payehchihiikunaawaau an taan kaa ishi wiihtamaatakuch.
Niya e ihtaayaan muush ishi pimaatisiikw ekw maak kaye niya muush che ihtaayaan anite e ihtaayekw.
Mwehch e ishinaakuhch watihkun namui chika chii miinisuun ekaa anit shuuminaahtikuhch uhchi nihtaauchihche.
Ekun maak mwehch e ishinaakusiyekw.
Namui chika chii nihtaauchihiisunaawaau chechii miinisuuyekw chiishpin ekaa piihchishkuuyekwe.”
“Niya eukw shuuminaahtikw ekw chiyawaau watihkunh.
An awen muush niya e ihtaayaan ishi pimaatisiite eukun an che piihchishkuuk kaye maak eukun an che miyu miinisuut wesh taapaa mitun chekwaan chika chii ihtuutenaawaau ekaa piihchishkuyekwe.
Awen ekaa niya e ihtaayaan kaa ishi pimaatisiit wepinaakanuu mwehch taan e ihtuutaakanuuhch watihkun,
nipuu maak chek.
Anihiih maak watihkun kaa wepinikanuuhkwaau maamuushtinikanuuh ekw mechishtawepinikanuuhkwaau ekw maak e ati ishkwaatekwaau.
Niya maak e ihtaayaan muush ishi pimaatisiyekwe kaye nititwewinh piihchishkaakuyekwe mikw taan che ishi nitutamaawekwe chekwaan eukun an che ihtuutamaakuyekw.
E miyu miinisuyekw ekut wehchi chishtaachimaakanuut Nuuhtaawii,
kaye maak ekut chiyeshtinaateyihtaakuhch e uchischinuhamuwaakanitutaatakuch.
Mwehch kaa ishpish saachihiit Uhtaawiimaau ekun mwehch kaa ishpish saachihiitakuch kaye chiyawaau.
Muush niya e ihtaayaan ishi pimaatisiikw ekw maak muush che chischeyihtamekw e saachihiitakuch.
Wesh nanihiihtamekwe nikacheskwewinh muush chika chischeyihtenaawaau e saachihiitakuch mwehch niya kaa ishi nanihiihtuuk Nuuhtaawii taan kaa itashumit nichischeyihtamuwaan e saachihiit.”
“Chichii wiihtamaatinaawaau maak uyuuh chekwaayuuh nimuchicheyihtamuwin chechii piihchishkaakuyekw mitun chechii saakaschineshkaakuyekw e muuchicheyihtamekw.
Chititashumitinaawaau maak chechii saachihiituyekw mwehch niya kaa ishpish saachihiitakuch.
Namui ihtaau awen uyuu chechii ishpish saachihiiwet,
mitun chechii pachishtinahk upimaatisiiwin uwiichewaakanh chechii pimaatisiyich.
Chiyawaau maak chika wiichewaakanitutaatinaawaau ihtuutamekwe taan e itashumitakuch.
Namui ekw aapachihaakanich chika uhchi ishinihkaatitinaawaau wesh aapachihaakan namui chischeyihtam taan e ihtiyich uchimaam.
Niya maak wii niwiichewaakanich chichii ishinihkaatitinaawaau wesh misiwe chekwaayuu kaa ishi wiihtamuut Nuuhtaawii chichii wiihtamaatinaawaau.
Namui chiyawaau kuuhchi wiyaapaminaawaau,
niya eukw kaa wiyaapamitakuch.
An maak e chii wiyaapamitakuch chititeyimitinaawaau chechii miyu miinisuuyekw kaye muush chechii miyu miinisuuyekw.
Ekw maak Uhtaawiimaau che miitaakw taan mikw che ishi nitutamuwekw nitishinihkaasuwin e aapachihtaayekw.
Chititashumitinaawaau maak uu,
eukuu chechii saachihiituyekw.”